ผู้ที่ยืนยันตัวตนบัตรสวัสดิการแห่งรัฐสำเร็จแล้ว ให้ลงทะเบียนร่วมมาตรการบรรเทาภาระค่าไฟฟ้าและค่าน้ำประปา
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยข้อมูลจากกระทรวงการคลังว่า ขณะนี้มีผู้ที่ยืนยันตัวตนบัตรสวัสดิการแห่งรัฐสำเร็จ จำนวน 8,948,121 คน มีผู้ยื่นอุทธรณ์ผลการพิจารณาคุณสมบัติ จำนวน 1,014,730 ทั้งนี้ ขอให้ผู้ที่ยืนยันตัวตนเป็นที่เรียบร้อยแล้ว ไปลงทะเบียนเพื่อเข้าร่วมมาตรการบรรเทาภาระค่าไฟฟ้าและค่าน้ำประปา ซึ่งต้องลงทะเบียนขอรับสิทธิใหม่ทุกคน โดยมีเงื่อนไขได้รับสิทธิ 1 ครัวเรือนต่อ 1 สิทธิต่อ 1 รหัสประจำบ้านคือ สามารถลงทะเบียนรับสิทธิค่าไฟฟ้าได้เพียง 1 หน่วยงาน เช่นเดียวกันกับค่าน้ำประปา โดยสามารถลงทะเบียนได้แล้วตั้งแต่วันที่ 15 มีนาคม 2566 เป็นต้นไป กับหน่วยงานดังต่อไปนี้การลงทะเบียนรับสิทธิค่าไฟฟ้า ที่การไฟฟ้านครหลวง การไฟฟ้าส่วนภูมิภาค (กฟภ.) กิจการไฟฟ้า สวัสดิการสัมปทานกองทัพเรือ (กทร.) ส่วนการลงทะเบียนรับสิทธิค่าน้ำประปา ได้ที่ การประปานครหลวง (กปน.) และการประปาส่วนภูมิภาค (กปภ.)หากลงทะเบียนรับสิทธิค่าไฟฟ้ากับ กฟน. หรือ กฟภ. สำเร็จภายในวันที่ 8 เมษายน 2566 เวลา 17.00 น. หรือลงทะเบียนกับ กทร. สำเร็จภายในวันที่ 20 เมษายน 2566 เวลา 17.00 น. และลงทะเบียนรับสิทธิค่าน้ำประปากับ กปน. หรือ กปภ. สำเร็จภายในวันที่ 25 มีนาคม 2566 เวลา 17.00 น. จะได้รับสิทธิเดือนแรกคือ ใบแจ้งหนี้ค่าบริการเดือนเมษายน 2566